Spoštovane kolegice poslanke in kolegi poslanci, gospe in gospodje! Začenjam 11. izredno sejo Državnega zbora, ki jo je predsednik Državnega zbora sklical na podlagi drugega odstavka 58. člena in drugega odstavka 60. člena Poslovnika Državnega zbora. Obveščena sem, da se današnje seje ne morejo udeležiti naslednje poslanke in poslanci: dr. Andreja Črnak Meglič, gospa Alenka Pavlič, gospa Saša Kos, gospa Sonja Ramšak, gospa Romana Tomc, gospa Iva Dimic, gospod Bojan Starman, gospod Roberto Battelli, gospod Matevž Frangež, gospod Borut Pahor, gospod Jožef Kavtičnik in gospod Roman Jakič. Na sejo je predsednik vabil predstavnike Vlade. Sicer trenutno ni nikogar. Vse prisotne lepo pozdravljam. Prehajamo na določitev dnevnega reda 11. izredne seje Državnega zbora. Predlog dnevnega reda ste prejeli v ponedeljek, 23. aprila 2012, s sklicem seje. O predlogu dnevnega reda bomo odločali v skladu z drugim odstavkom 64. člena Poslovnika Državnega zbora. Predlogov za širitev dnevnega reda nismo prejeli. Državnemu zboru predlagam, da za današnjo sejo določi dnevni red, ki ste ga prejeli s sklicem. Prehajamo na odločanje. Poslanke in poslance prosim, da preverite delovanje glasovalnih naprav. Glasujemo. Navzočih je 68 poslank in poslancev, za je glasovalo 66, proti 1. [[Za je glasovalo 66.]] [[Proti 1.]] Ugotavljam, da je dnevni red 11. izredne seje zbora določen. Prehajamo na 1. TOČKO DNEVNEGA REDA, TO JE NA OBRAVNAVO SKLEPA O RAZGLASITVI ODLOČITVE, KI JE BILA SPREJETA NA ZAKONODAJNEM REFERENDUMU O DRUŽINSKEM ZAKONIKU, KI JE BIL 25. MARCA 2012. Skupni čas za razpravo je 20 minut. 16. aprila 2012 je bilo v Uradnem listu Republike Slovenije objavljeno poročilo Državne volilne komisije o izidu glasovanja in o izidu zakonodajnega referenduma o Družinskem zakoniku, ki je bil 25. marca 2012. Iz dopisa Vrhovnega sodišča Republike Slovenije, ki smo ga prejeli 20. aprila 2012, izhaja, da zoper to poročilo v zakonitem roku ni bila vložena nobena pritožba, zato je poročilo postalo pravnomočno. Glede na to, da mora Državni zbor v skladu s 53.b členom Zakona o referendumu in ljudski iniciativi v osmih dneh po pravnomočnosti poročila Državne volilne komisije razglasiti odločitev, ki je bila sprejeta na referendumu, smo vam 20. aprila 2012 poslali sklep, s katerim bo zbor razglasil odločitev, ki je bila sprejeta na referendumu. Sledi predstavitev stališč poslanskih skupin o sklepu. Besedo ima Poslanska skupina Slovenske demokratske stranke. Gospa Alenka Jeraj, izvolite.
Hvala za besedo. Lep pozdrav! Iz poročila izhaja, da je na referendumu o Družinskem zakoniku za Družinski zakonik glasovalo 45,5 % volivk in volivcev, ki so se referenduma udeležili, oziroma proti je glasovalo 54,55 % volivk in volivcev. V Poslanski skupini SDS smo z izidom zadovoljni. Zavedamo se, da potrebujemo nov družinski zakonik, vendar pa smo v razpravah in ob sprejetju povedali, zakaj mu nasprotujemo. Nekatere rešitve so sicer dobre, še več je slabih oziroma je družinski zakonik nekatera področja urejal slabo, drugih pa sploh ne, zato smo veseli, da je z rezultati referenduma dana nova priložnost, da sprejmemo boljši družinski zakonik.
Hvala. Besedo ima poslanska skupina Slovenske ljudske stranke. Gospod Mihael Prevc, izvolite.
Hvala za besedo, gospa podpredsednica. Spoštovane kolegice in kolegi! V Poslanski skupini Slovenske ljudske stranke z veseljem sprejemamo v vednost sklep o razglasitvi izida referenduma, saj smo zakoniku odločno nasprotovali. Odisejada sprejemanja družinskega zakonika se vleče pravzaprav že več mandatov, zato bi bilo prav, da se v novem osnutku, ko bo spet na vrsti, vnašajo v zakonik dejansko samo vsebine, ki tja sodijo, postopki in določbe, ki jih je predlagala stroka in so bile tudi v zavrnjenem zakoniku sprejemljive za večino razpravljavcev. Pri tem v Slovenski ljudski stranki mislimo na vsebine, ki urejajo zakonsko zvezo in družinska razmerja, vse ostalo naj se rešuje v drugih zakonih. V Poslanski skupini Slovenske ljudske stranke smo veseli, da je prevladalo prepričanje, da mora zakonodaja zakonsko zvezo in družino obravnavati kot smiselno povezana pojma. Družina je in mora ostati vir življenja in gradnik prihodnosti naše družbe, zato mora biti obravnavana v zakonodaji v skladu s to usmeritvijo in v skladu z našo ustavo. Zavrnjeni zakonik ni prinašal spodbud za sklepanje zakonskih zvez in za ustvarjanje družine s skupnimi potomci. Neutemeljeno je bilo v razpravah govoriti o neenakopravnosti istospolnih parov, ker pravno in dejansko ni šlo za enako podlago v razmerjih, torej za zmožnost imeti skupnega otroka. Tudi če družinski zakonik ni uveljavljen, imamo ustrezno urejeno zakonsko zvezo in družinska razmerja v veljavnem zakonu, ki je bil večkrat noveliran, nazadnje leta 2007 z vnosom otrokovih pravic v skladu z mednarodnimi predpisi. Pravice partnerskih istospolnih parov pa so ustrezno urejene z zakonom o registraciji istospolnih partnerskih skupnosti. V Slovenski ljudski stranki smo kot prvi zapisali v program oziroma celo v koalicijsko pogodbo, da zagovarjamo posebnega varuha otrokovih pravic, ki lahko bolje in bolj neodvisno varuje otrokove pravice. Ukrepi, ki so bili zapisani v zakoniku, kot je zaslišanje otrok brez prisotnosti staršev in odvzem otroka, niso bili primerni, bili so celo neskladni z določbami naše ustave. S takim načinom bi celo ogrozili pravice otrok in dolžnosti staršev, ki sem jih navedel že na začetku tega stališča. V poslanski skupini smo zato veseli, da je 54,55 % volivcev zavrnilo zakonik in se postavilo v bran ohranitvi pomena zakonske zveze in družine, očetovstva in materinstva. Hvala lepa.
Hvala lepa. Besedo ima poslanska skupina Nove Slovenije. Gospod Janez Vasle, izvolite.
Spoštovane kolegice in kolegi, spoštovana predsedujoča! Nova Slovenija je že od vsega začetka nasprotovala Družinskemu zakoniku, ki je z nekaterimi rešitvami vznemiril večino državljank in državljanov. Veseli nas, da je Nova Slovenija tako blizu ljudem, da je lahko prisluhnila mnenju ljudi glede na tako pomembne teme, kot je prihodnost družine v naši državi in da smo jih uspeli tudi slišati. V Novi Sloveniji verjamemo, da mora država družino podpirati, kajti družina je temeljna vrednota družbe in se v našem delovanju zavzemamo za to, da bi država dajala več podpore družini. Menimo, da je najboljše okolje za odraščanje otroka družina, v kateri se oče in mama razumeta in spoštujeta. Zakonska zveza med možem in ženo je naravna zveza, ki omogoča rojevanje otrok in ustvarjanje družine in tudi država mora sprejemati takšno zakonodajo, ki je v podporo družini, ne pa takšne, ki družino degradira. Družinski zakonik je sicer vseboval kar nekaj dobrih rešitev, za katere bi bilo dobro, da jih čim prej uveljavimo. Glavni razlog, da je Nova Slovenija nasprotovala Družinskemu zakoniku, je bila potencialna možnost uvajanja nadomestnega materinstva, umetne oploditve samskih žensk ter posvojitve otrok v istospolne partnerske skupnosti. V Novi Sloveniji smo veseli, da smo skupaj s civilno družbo uspeli zaščititi družino, osnovno celico družbe, ki je porok za prihodnost naroda. Rezultat referenduma je tudi pomembna zaveza za Novo Slovenijo in za ves parlament. Hvala lepa.
Hvala lepa. Končali smo s predstavitvijo stališč poslanskih skupin. Na podlagi 53.b člena Zakona o referendumu in ljudski iniciativi ugotavljam, da se je Državni zbor seznanil z naslednjim sklepom: Državni zbor razglaša, da je bila na zakonodajnem referendumu o Družinskem zakoniku, ki je bil 25. marca 2012 izveden na podlagi Odloka Državnega zbora o razpisu zakonodajnega referenduma o Družinskem zakoniku, Uradni list Republike Slovenije, številka 10/12, sprejeta odločitev volivcev, kot je ugotovljena v Poročilu Državne volilne komisije o izidu glasovanja in o izidu zakonodajnega referenduma o Družinskem zakoniku, ki je objavljeno v Uradnem listu Republike Slovenije, številka 28/12, z dne 16. aprila 2012, in sicer, da je večina volivcev, ki so veljavno glasovali, proti uveljavitvi Družinskega zakonika, ki ga je sprejel Državni zbor na seji dne 16. junija 2011. S tem je odločitev, ki je bila sprejeta na zakonodajnem referendumu o Družinskem zakoniku, razglašena. Zaključujem to točko dnevnega reda. Zaključujem tudi 11. izredno sejo Državnega zbora. Lepo vas pozdravljam.